કાશ્મીરી સંસ્કૃતિના પંડિતો પરદેશી જેવા લાગવા માંડ્યા. શીલીકંઠ નામના કવિએ ‘મહાનય પ્રકાશ’ ગ્રંથ લખ્યો હતો. મહેશ્વરાનંદ નામના લેખકે ‘મહાઅર્થમંજરી’ની રચના કરી હતી. કાશ્મીરમાં સૂફી સાહિત્યની શરૂઆત શેખ નુરુદ્દીન નામના સર્જકે કરી હતી. ‘બાણાસુરવધ’ એ કાશ્મીરનું મહાકાવ્ય ગણાય છે. હબ્બાખાતૂન 16મી સદીની શ્રેષ્ઠ કવયિત્રી છે. હબ્બાખાતૂને કાશ્મીરમાં ગીત કવિતાનો આરંભ કર્યો હતો. 18મી સદીમાં કરમ બુલંદખાન અને શાહ ગફુર જેવા સર્જકોની રચનામાં રહસ્યવાદની છાયા પડતી હતી. હસન સૂફી, રહેમાન દાર, મકબુલ શાહ અને દરવેશ જેવા કવિઓ રહસ્યવાદમાં ડૂબેલા હતા. એ પછી 19મી સદીના પૂર્વાર્ધમાં મોટાભાગના કવિઓ કૃષ્ણ કવિતા રચવામાં ડૂબી ગયા.‘કૃષ્ણાવતાર અને સુદામા ચરિત્ર’ કાશ્મીરી સાહિત્યની વિખ્યાત કૃતિઓ છે. સાહિબ કોલ નામના સર્જકે ‘કૃષ્ણાવતાર’ લખ્યું હતું અને દિવાકર પ્રકાશે ‘રામાવતાર ચરિત’નું સર્જન કર્યું હતું. ‘શંકર રામાયણ’ કાશ્મીરી સાહિત્યની આગવી કૃતિ ગણાય છે.